**Príloha č. 2**

**Zmluvné podmienky pre vykonávanie lesníckych činností podľa Rámcovej dohody**

Tieto Zmluvné podmienky pre vykonávanie lesníckych činností podľa Rámcovej dohody(ďalej len „Podmienky“) predstavujú súbor technických, organizačných a bezpečnostných predpokladov, povinností a požiadaviek kladených na Poskytovateľov pri vykonávaní lesníckych činností podľa Rámcovej dohody.

Ich akceptovanie a dôsledné dodržiavanie je základnou podmienkou pre zadanie a realizáciu každej čiastkovej zákazky na výkon prác v rozsahu Prílohy č. 1 tejto Rámcovej dohody („Zoznam lesníckych činností“).

Na účely tejto prílohy sa za označenie „Objednávateľ“ považuje aj osoba alebo osoby poverené Objednávateľom, ktoré sú uvedené v konkrétnom Zákazkovom liste podľa Prílohy č. 3 tejto Rámcovej dohody. Takto poverená osoba je oprávnená konať v mene Objednávateľa v rozsahu určenom v Zákazkovom liste, ako aj v rozsahu tejto prílohy, ak nie je v konkrétnom ustanovení tejto prílohy výslovne uvedené, že oprávnenie prislúcha výlučne Objednávateľovi. Voči takejto poverenej osobe má Poskytovateľ rovnaké povinnosti a záväzky, ako voči samotnému Objednávateľovi.

Poskytovateľ je pri výkone lesníckych činností povinný dodržiavať zásady trvalo udržateľného hospodárenia v lesoch, ktoré zahŕňajú rešpektovanie ekologických, ekonomických a sociálnych aspektov lesného hospodárstva. Poskytovateľ je zároveň povinný konať tak, aby neohrozil udržateľnosť lesných ekosystémov, ich produkčné, environmentálne a spoločenské funkcie.

Poskytovateľ je povinný viesť záznamy o vykonaných lesníckych činnostiach v rozsahu stanovenom Objednávateľom. Súčasťou každej čiastkovej zákazky je vyplnený Zákazkový list a prípadne iné formuláre vyžadované Objednávateľom (výkaz prác, fotodokumentácia, digitálne GPS záznamy), ktoré slúžia ako podklad pre vyhodnotenie a fakturáciu.

Poskytovateľ nesie plnú zodpovednosť za činnosť svojich subdodávateľov a osôb, ktoré využíva na plnenie podľa tejto dohody, a zodpovedá za to, že aj tieto osoby budú konať v súlade s ustanoveniami tejto prílohy.

**Bezpečnosť a ochrana zdravia pri práci**

Poskytovateľ je pri výkone lesníckych činností povinný dodržiavať najmä zákon č. 124/2006 Z. z. o bezpečnosti a ochrane zdravia pri práci v znení neskorších predpisov a vyhlášku Ministerstva práce, sociálnych vecí a rodiny Slovenskej republiky č. 46/2010 Z. z., ktorou sa ustanovujú podrobnosti na zaistenie bezpečnosti a ochrany zdravia pri lesnej práci a podrobnosti o odbornej spôsobilosti na výkon niektorých pracovných činností a na obsluhu niektorých technických zariadení.

Zároveň je Poskytovateľ povinný dodržiavať ďalšie všeobecne záväzné právne predpisy vzťahujúce sa na bezpečnosť práce na pracoviskách, kde sa budú vykonávať lesnícke činnosti.

Poskytovateľ musí byť riadne oboznámený so všetkými predpismi, rizikami a osobitnými podmienkami, ktoré sa vzťahujú na konkrétne pracoviská a priestory, kde bude vykonávať činnosti podľa tejto Rámcovej dohody.

1. Všetky vykonávané práce musia byť vykonávané tak, aby boli stále minimálne 2 osoby prítomné na pracovisku.
2. Poskytovateľ zodpovedá za plnenie povinností v bezpečnosti a ochrany zdravia pri práci a používaní osobné ochranné pracovné prostriedky za všetkých svojich pracovníkov a subdodávateľov.
3. Na pracovisku s počtom osôb 2 a viac organizáciu lesnej práce z hľadiska zaistenia bezpečnosti a ochrany zdravia pri práci zabezpečuje vedúci pracovnej skupiny určený poskytovateľom.
4. Informácie a pokyny o nebezpečenstvách a ohrozeniach, ktoré sa pri plnení predmetu zmluvy na pracovisku a v priestoroch spojených s jeho plnením vyskytujú sú obsiahnuté v Zákazkovom liste.
5. Na základe Objednávateľom poskytnutých informácií a pokynov a vlastných zistení je poskytovateľ povinný vypracovať „technologický protokol“ obsahujúci preventívne a ochranné opatrenia na zaistenie bezpečnosti a ochrany zdravia pri práci, ktoré sa vzťahujú na zamestnancov (resp. iné osoby vykonávajúce práce v mene poskytovateľa) a nimi vykonávané práce podľa predmetu zmluvy.
6. **V prípade úrazu alebo inej nebezpečnej udalosti je Poskytovateľ povinný túto udalosť bezodkladne nahlásiť príslušne konajúcim inštitúciám** (najmä inšpektorát práce, Hasičský a záchranný zbor, polícia, lekárska záchranná služba a pod.), **a následne informovať Objednávateľa.** Zároveň je povinný **zachovať miesto udalosti v nezmenenom stave (v rozsahu, v akom to neohrozuje bezpečnosť osôb), aby bolo možné riadne vyšetrenie a zdokumentovanie príčin udalosti.**
7. Poskytovateľ je povinný na vlastné náklady zabezpečiť označenie všetkých odovzdaných pracovísk a označenie všetkých komunikácií (cesty a značené turistické chodníky), ktoré prechádzajú cez odovzdané pracovisko značkami podľa druhu vykonávanej práce. Značka musí mať primeranú veľkosť (na ceste najmenší rozmer 30 cm, na značenom turistickom chodníku najmenší rozmer 20 cm). Na používanie výstražných značiek a signálov sa vzťahuje nariadenie vlády č. 387/2006 Z.z. o používaní značiek a signálov. Uvedené značky sú doporučené, používať vždy konkrétne značky!

1. 2. 3. 4.

|  |  |  |  |
| --- | --- | --- | --- |
| Nepovolaným vstup zakázaný (spolu so značkou č.2, 3 alebo 4  a príslušnou dodatkovou tabuľou) | Nebezpečenstvo škodlivej alebo dráždivej látky | Iné nebezpečenstvo | Nebezpečenstvo pádu alebo pohybu zaveseného bremena |

Dodatkové tabule

**POZOR ŤAŽBA DREVA**

**POZOR ŤAŽBA A PRIBLIŽOVANIE**

**DREVA**

**POZOR APLIKÁCIA CHEMICKEJ LÁTKY**

1. Poskytovateľ je povinný mať stanovené dorozumievacie signály (nariadenie vlády č. 387/2006

Z. z. o používaní značiek a signálov)

všeobecne platný signál **– STOJ!** (platný vo všetkých priestoroch výkonu lesníckych činností)

STOP Pravé rameno smeruje hore,

Prerušenie dlaň je obrátená dopredu Koniec pohybu

1. Poskytovateľ je povinný zároveň dodržiavať všetky ostatné ustanovenie vyššie uvedených právnych noriem
2. Pred začatím prác je poskytovateľ povinný uzatvoriť dohody o spolupráci zamestnávateľov na spoločnom pracovisku v zmysle §18 zákona 124/2006 Z.z.

**Požiarna ochrana**

Ak to vyžadujú všeobecne záväzné právne predpisy, Poskytovateľ je povinný zabezpečiť najmä nasledovné opatrenia na zaistenie ochrany pred požiarmi:

1. Školenie Poskytovateľa a jeho zamestnancov o požiarnej ochrane podľa § 4 písm. e) zákona č. 314/2001 Z. z. a § 20 ods. 3 vyhlášky č. 121/2002 Z. z.; školenie zabezpečuje Poskytovateľ prostredníctvom technika požiarnej ochrany a o jeho vykonaní vyhotoví záznam.
2. Školenie subdodávateľov a ich zamestnancov o požiarnej ochrane podľa rovnakých ustanovení ako v písmene a); školenie zabezpečuje Poskytovateľ prostredníctvom technika požiarnej ochrany a o jeho vykonaní vyhotoví záznam.
3. Poskytovateľ a jeho subdodávatelia sú povinní vybaviť všetky stroje a mechanizmy (napr. lesné kolesové traktory, harvestory, traktory, iné pracovné vozidlá) používané pri plnení predmetu zmluvy prenosným hasiacim prístrojom s minimálnou hmotnosťou náplne 5 kg.
4. Používanie otvoreného ohňa je dovolené výlučne na miestach na to určených a riadne označených; to neplatí pri spaľovaní zvyškov po ťažbe, kde sa postupuje podľa osobitného režimu.
5. Postup pri spaľovaní horľavých látok na voľnom priestranstve, vzniknutých po ťažbe (tzv. zvyškov po ťažbe), je určený osobitným dokumentom v súlade s § 3 a § 7 vyhlášky č. 121/2002 Z. z. v znení neskorších predpisov.
6. V prípade vzniku požiaru je Poskytovateľ povinný vykonať primerané opatrenia na jeho zdolanie, a ak nie je možné požiar zvládnuť, bezodkladne nahlásiť udalosť na telefónne číslo 150 alebo 112 a následne informovať vedúceho zamestnanca príslušnej lesnej správy alebo jeho zástupcu.

**Výkon lesníckych činností**

Pri vykonávaní lesníckych činností podľa Rámcovej dohody je Poskytovateľ povinný postupovať najmä v súlade so zákonom č. 326/2005 Z. z. o lesoch, zákonom č. 138/2010 Z. z. o lesnom reprodukčnom materiáli a o zmene a doplnení niektorých zákonov, vyhláškou č. 453/2006 Z. z., ktorou sa vykonávajú niektoré ustanovenia zákona o lesoch, vyhláškou č. 501/2010 Z. z., ktorou sa ustanovujú podrobnosti o produkcii lesného reprodukčného materiálu a jeho uvádzaní na trh, vyhláškou č. 232/2006 Z. z., ktorou sa ustanovujú podrobnosti o hospodárskej úprave lesov, a vyhláškou č. 297/2011 Z. z., ktorou sa ustanovujú podrobnosti o ochrane lesa, ako aj v súlade s platnými metodickými usmerneniami, odbornými štandardmi a pokynmi Objednávateľa.

**Všeobecné pokyny k výkonu lesníckych činností:**

1. Poskytovateľ môže začať výkon lesníckych činností až po potvrdení Objednávky Objednávateľom a po vystavení Zákazkového listu príslušným oprávneným zamestnancom Objednávateľa.
2. Zákazkový list stanovuje špecifiká konkrétnych pracovísk, najmä JPRL, porasty, objemy, prípadne ďalšie technické, organizačné a ekologické obmedzenia.
3. Termíny realizácie jednotlivých činností stanovuje Objednávateľ.
4. Poskytovateľ je povinný pred začatím prác oznámiť Objednávateľovi presný dátum začiatku a ukončenia činností na danom pracovisku. V prípade dlhšej prestávky v realizácii je povinný túto skutočnosť taktiež oznámiť.
5. Poskytovateľ je povinný vykonávať práce v súlade s dohodnutým harmonogramom a dbať na jeho dodržiavanie. V prípade predvídateľného omeškania je povinný bezodkladne informovať Objednávateľa a navrhnúť opatrenia na jeho elimináciu.
6. Pri realizácii lesníckych činností je Poskytovateľ povinný v prípade zistenia výskytu škodcov, chorôb, rozsiahlejšieho poškodenia porastov, prípadne iných negatívnych zmien alebo javov, ktoré môžu ohroziť zdravotný stav lesa alebo jeho funkcie, bezodkladne, najneskôr do troch (3) pracovných dní od ich zistenia, informovať Objednávateľa.

**Výkon činností súvisiacich s ťažbou dreva, manipuláciou a úpravou porastov**

Pri výkone lesníckych činností, pri ktorých dochádza k manipulácii s drevom, vrátane činností zahŕňajúcich zásahy do porastov, ťažbu dreva alebo odstraňovanie drevnej hmoty, je Poskytovateľ povinný:

1. postupovať v súlade so zákonom č. 326/2005 Z. z. o lesoch, ako aj s vyhláškou MPRV SR č. 453/2006 Z. z., pričom musí dodržiavať zásady obhospodarovania lesov ustanovené v Programoch starostlivosti o lesy (PSL) a pokynoch Objednávateľa,
2. realizovať zásahy výhradne v porastoch a lokalitách, ktoré boli schválené v Zákazkovom liste; ak ide o zásahy charakteru výchovných ťažieb, tieto musia byť súladné s platným PSL a výkazom ťažby,
3. pri realizácii lesníckych činností, ktoré sú podmienené vykonaním ťažby dreva (vrátane zásahov do porastov, pri ktorých vzniká drevná hmota), možno túto činnosť vykonať výlučne na základe Objednávky a príslušného Zákazkového listu vystaveného podľa Rámcovej dohody, v ktorých bude ťažba výslovne uvedená ako súčasť plnenia. Každá ťažba musí byť pred jej realizáciou riadne vyznačená v teréne oprávnenou osobou. Poskytovateľ je zároveň povinný oznámiť Objednávateľovi predpokladaný začiatok a ukončenie ťažby najmenej jeden (1) pracovný deň vopred.
4. viesť evidenciu o objeme vyťaženého dreva, prípadne odhadovanom množstve biomasy, pričom táto evidencia musí byť odsúhlasená Objednávateľom v Zákazkovom liste; Poskytovateľ je zároveň povinný oznámiť Objednávateľovi ukončenie ťažby najneskôr do jedného (1) pracovného dňa odo dňa jej fyzického ukončenia.
5. v prípade vzniku drevnej hmoty alebo iného vedľajšieho lesného produktu pri vykonávaní uvedených činností je Poskytovateľ povinný zaobchádzať s nimi výhradne v súlade s pokynmi Objednávateľa a bez predchádzajúceho súhlasu nesmie s touto hmotou nakladať, presúvať ju ani odvážať z miesta plnenia,
6. zabezpečiť, že výkon činností nebude mať negatívny vplyv na stabilitu porastu, funkcie lesa a nebude porušovať pravidlá bezpečnosti a ochrany zdravia pri práci a ochrany prírody (napr. ochrana biotopov, minimalizácia škôd na prirodzenom zmladení alebo pôdnom povrchu).
7. zabezpečiť, že prípade, ak pri realizácii lesníckych činností vzniknú vedľajšie produkty (napr. ťažbové zvyšky, nežiaduci nárast, poškodený alebo odumretý materiál), je Poskytovateľ povinný s nimi nakladať výhradne spôsobom uvedeným v Zákazkovom liste a v súlade s platnými právnymi predpismi, odbornými štandardmi a pokynmi Objednávateľa. Manipulácia s drevnými zvyškami alebo inými vedľajšími produktmi musí rešpektovať osobitné podmienky hospodárenia v lesoch, pričom nesmie dôjsť k porušeniu pravidiel ochrany lesa, prírody a životného prostredia.

**Použitie lesného reprodukčného materiálu**

Pri vykonávaní lesníckych činností, ktoré súvisia s obnovou lesa prostredníctvom výsadby alebo výsevu, je Poskytovateľ povinný:

1. používať výlučne lesný reprodukčný materiál (sadenice, osivo, výsevnú sadbu) pochádzajúci z registrovaného zdroja v zmysle zákona č. 138/2010 Z. z. a vyhlášky č. 501/2010 Z. z.,
2. zabezpečiť, že použitý materiál bol odsúhlasený Objednávateľom pred jeho nasadením do činnosti; Objednávateľ je oprávnený požadovať predloženie identifikačných a sprievodných dokumentov potvrdzujúcich pôvod, kvalitu a kategóriu materiálu,
3. uchovávať kompletnú dokumentáciu súvisiacu s použitým lesným reprodukčným materiálom počas minimálne 10 rokov od ukončenia zmluvného plnenia, a to najmä:

* identifikačný list zdroja materiálu,
* doklady o nákupe alebo pôvode (napr. rastlinné pasy, potvrdenie o certifikácii),
* evidenciu výsadby/výsevu a lokalít, na ktorých bol materiál použitý,

1. na požiadanie umožniť Objednávateľovi alebo oprávneným kontrolným orgánom SR alebo EÚ prístup k tejto dokumentácii,
2. v prípade nedodržania vyššie uvedených povinností znášať všetky dôsledky a sankcie vyplývajúce z porušenia predpisov o uvádzaní lesného reprodukčného materiálu na trh a o jeho použití.

**Použitie chemických a mechanických ochranných prostriedkov pri lesníckych činnostiach**

Pri výkone lesníckych činností, ktorých súčasťou je aplikácia chemických prípravkov (napr. herbicídy, repelenty, ochranné nátery, insekticídy) alebo inštalácia mechanických ochranných prostriedkov (napr. plastové chrániče, oplôtky, sieťky), je Poskytovateľ povinný:

1. Používať výhradne prípravky registrované a povolené na daný účel v súlade s platnou legislatívou SR a EÚ, najmä zákonom č. 405/2011 Z. z. o rastlinolekárskej starostlivosti a nariadením EP a Rady (ES) č. 1107/2009.
2. Použiť len také ochranné prostriedky, ktoré sú v súlade s podmienkami a špecifikáciami uvedenými v Zákazkovom liste, pričom je povinný dodržať všetky bezpečnostné opatrenia určené v bezpečnostných listoch k prípravkom.
3. Zabezpečiť, aby pri aplikácii nedošlo k poškodeniu cieľových drevín, k ohrozeniu zdravia ľudí, zvierat alebo iných zložiek životného prostredia.
4. Uchovávať kompletnú evidenciu o použitých prípravkoch a ochranných prostriedkoch vrátane dátumu aplikácie, množstva, typu prípravku, čísla šarže a lokality, kde boli použité. Táto dokumentácia musí byť k dispozícii na kontrolu Objednávateľovi alebo oprávneným kontrolným orgánom po dobu minimálne 10 rokov od jej vzniku.
5. V prípade použitia chemických prípravkov je povinný zabezpečiť, že činnosti vykonávajú odborne spôsobilé osoby s platným osvedčením podľa osobitných predpisov, ak takýto predpis existuje pre konkrétny typ prípravku alebo technológie aplikácie.
6. Funkčnosť mechanických ochranných prvkov je povinný kontrolovať a udržiavať počas celej doby ich plánovaného účelu. V prípade poškodenia alebo nefunkčnosti je povinný zabezpečiť ich opravu alebo výmenu bez zbytočného odkladu.

**Ďalšie pokyny**

**zalesňovanie**

1. Pri manipulácii so sadbovým materiálom nesmie dôjsť k obnaženiu koreňového systému aby nedošlo k jeho zaschnutiu.
2. Koreňový systém sadbového materiálu udržiavať vo vlhkom stave.
3. Obaľovaný sadbový materiál sa môže premiestňovať len v prepravkách resp. pevných nádobách.
4. Pri zalesňovaní obaľovanými sadenicami je potrebné postupovať podľa pokynov Objednávateľa, vrátane správneho nakladania s obalmi a ich zberu z porastov.

**ochrana proti burine**

1. Vyžínaním sa odstraňujú trávy, byliny a nežiaduce dreviny do hrúbky 1 cm; výška strniska maximálne do 1/3 výšky sadenice; vyžatá burina sa ukladá okolo sadeníc alebo medzi ne (nesmie zakrývať sadenicu).
2. Herbicídom nesmú byť zasiahnuté cieľové dreviny.

**ochrana proti zveri**

1. Repelentom sa ošetruje terminálny výhonok.
2. Pri oplocovaní z použitého materiálu je súčasťou dodávky aj oprava poškodených častí použitého materiálu.
3. Pred uzavretím oplôtku musí byť z neho vyhnaná všetka vniknutá zver ktorá môže spôsobiť škody na ochraňovanej kultúre.

**prerezávky a plecie výseky**

1. Odstránené jedince musia byť stiahnuté na zem.
2. Umiestnenie a parametre linky vyznačí /určí/ v terénne Objednávateľ.
3. Hmota z liniek musí byť vtiahnutá do porastu alebo uložená na okraj linky (upresnené v Zákazkovom liste).

**čistenie plôch po ťažbe**

1. Ťažbové zbytky musia byť uhádzané do hromád s priemerom maximálne 2 m alebo do pásov s maximálnou šírkou 1,5 m (ak nie je stanovené Zákazkovým listom inak).
2. Pásy uhádzaných ťažbových zbytkov musia byť maximálne po 40 metroch prerušené medzerou o dĺžke minimálne 5 m.
3. Objednávateľom určená hmota ponechaná k prirodzenému rozkladu (celé kmene) sa neuhadzuje.

**Manipulácia s drevom a uskladňovanie dreva**

1. Poskytovateľ je povinný pri manipulácii a uskladňovaní dreva dodržiavať požiadavky podľa vyhlášky MPSVR SR č. 46/2010 Z. z., najmä ustanovenia § 7 a prílohy č. 4 tejto vyhlášky, ktoré upravujú podrobnosti na zaistenie bezpečnosti a ochrany zdravia pri týchto činnostiach.
2. V prípade manipulácie s drevom a jeho uskladňovania v manipulačno-expedičných skladoch sa činnosti vykonávajú podľa prevádzkovo-bezpečnostného poriadku príslušného skladu. Tento poriadok určuje technologické postupy a bezpečnostné opatrenia pre všetky práce a technické zariadenia používané pri manipulácii.
3. Prevádzkovo-bezpečnostný poriadok poskytne Poskytovateľovi Objednávateľ proti podpisu. Poskytovateľ je povinný s jeho obsahom oboznámiť všetky osoby zúčastnené na vykonávaní prác a zabezpečiť jeho plné dodržiavanie.

**Odvoz dreva**

1. Odvoz dreva je možné vykonávať len po schválení Objednávateľom, v súlade s vystaveným Zákazkovým listom a s pokynmi na vývozné miesta (OM).
2. Drevná hmota môže byť odvezená len z miest určených na vývoz, ktoré sú vopred odsúhlasené Objednávateľom. Každý pohyb dreva musí byť zaznamenaný a kontrolovateľný.
3. Poskytovateľ je povinný zabezpečiť, aby odvoz dreva:

* nepoškodzoval lesné cesty, zvážnice, rigoly ani odvodňovacie zariadenia,
* neohrozoval bezpečnosť osôb ani okolitý majetok.

1. V prípade spôsobenia škody na lesnej dopravnej sieti, porastoch alebo technických zariadeniach je Poskytovateľ povinný zabezpečiť ich okamžitú opravu na vlastné náklady a bezodkladne informovať Objednávateľa.
2. V prípade porušenia pravidiel odvozu dreva je Objednávateľ oprávnený zadržať odvoz ďalšej drevnej hmoty až do nápravy a úplného splnenia povinností zo strany Poskytovateľa.

**Udržanie priaznivého stavu lesa a infraštruktúry**

* 1. Poskytovateľ je povinný vykonávať všetky činnosti tak, aby minimalizoval poškodenie cieľových stromov, prirodzeného zmladenia, nárastov a kultúr. Je povinný používať primerané technologické postupy a technické pomôcky (napr. smerové kladky, ochranné prvky), ktoré obmedzujú riziko poškodenia.
  2. Poranenia kmeňov stromov (napr. odretie kôry) je Poskytovateľ povinný na vlastné náklady ošetriť fungicídnymi prípravkami schválenými Objednávateľom, a to najneskôr do 5 hodín od ich vzniku. Za zabezpečenie prípravkov zodpovedá Poskytovateľ.
  3. Poškodenie stromov a prirodzeného zmladenia musí zostať v prípustných hraniciach:
* cieľové stromy – žiadne poškodenie sa nepripúšťa,
* ostatné stromy medzi dopravnými dráhami – max. 10 % z počtu,
* hraničné stromy dopravných dráh – max. 20 %,
* zmladenie – 100 % na určených trasách približovania, mimo týchto trás podľa Zákazkového listu.
  1. Práce je potrebné prerušiť počas dažďa a po ňom, ak stav podložia neumožňuje bezpečný a šetrný výkon činností. Pokračovanie prác je podmienené únosnosťou podložia a vhodným vybavením (napr. floatačnými pneumatikami).
  2. V bahnitých alebo rizikových terénoch je Poskytovateľ povinný pokryť dopravné trasy miestnym materiálom (konáre, ležanina, kamene) s cieľom zabrániť vzniku erózie a hlbokých koľají. Koľaje hlbšie ako 30 cm je povinný okamžite zahrnúť miestnym materiálom.
  3. Pri použití harvesterových technológií platia nasledovné limity:
* maximálna rozsahová erózia porastu (mimo dopravných trás) nesmie prekročiť 7 %,
* maximálna hĺbka koľají nesmie prekročiť 10 cm.
  1. Po ukončení prác je Poskytovateľ povinný vykonať poťažbovú úpravu pracovísk, najmä:
* denne vyčistiť odvozné a približovacie cesty, vrátane priekop a vodných tokov do 5 m od brehov,
* zabezpečiť odvodnenie ciest, vyčistenie odrážok a stabilizáciu narušených úsekov,
* vyplniť erózne ryhy a sústrediť manipulačné zvyšky na určené miesto.
  1. Pred začatím prác je Poskytovateľ povinný skontrolovať stav lesnej dopravnej siete a v prípade zistenia zhoršeného stavu okamžite informovať Objednávateľa.
  2. Použitie protišmykových reťazí na lesných cestách s povrchovou úpravou je zakázané, pokiaľ nie sú pokryté ľadom alebo súvislou vrstvou snehu s hrúbkou min. 5 cm.

**Manipulácia s ropnými produktmi**

1. Poskytovateľ je povinný pri manipulácii s ropnými produktmi vykonávať primerané opatrenia na zamedzenie úniku týchto látok do prostredia. V prípade úniku je povinný okamžite vykonať asanačné opatrenia a bezodkladne informovať Objednávateľa.
2. Odstavovanie mechanizmov a strojov je dovolené len na miestach na to určených, mimo blízkosti vodných zdrojov. Motorová časť a nádrže musia byť zabezpečené záchytnými nádobami alebo vaňami.
3. Skladovanie a tankovanie pohonných hmôt a mazív je povolené len na určených miestach, za použitia vhodných technických pomôcok (napr. záchytných vaní), a to vo vzdialenosti minimálne 25 metrov od vodných tokov, nádrží, studní alebo prameňov.
4. Tankovanie do JMP (jednotiek mechanizovanej práce) je takisto dovolené len mimo ochranných pásiem vodných zdrojov, minimálne 25 m od brehovej čiary vodného toku alebo iného vodného zdroja.
5. V prípade úniku ropných látok je Poskytovateľ povinný vykonať neutralizáciu pomocou vhodných absorpčných hmôt (napr. Vapex, Perlit). Použitý absorbent sa považuje za nebezpečný odpad a Poskytovateľ je povinný s ním nakladať v súlade s platnými právnymi predpismi o odpadoch.
6. Náklady na odstránenie prípadne vzniknutého znečistenia alebo škody spôsobenej únikom ropných látok znáša v plnom rozsahu Poskytovateľ.

**Aplikácia chemických látok a nakladanie s odpadmi**

1. poskytovateľ je povinný pri manipulácii a aplikácii chemických látok postupovať v súlade s kartami bezpečnostných údajov (KBÚ) príslušných prípravkov. Je povinný zabezpečiť, aby každý pracovník bol oboznámený s obsahom KBÚ pred použitím látky.
2. Chemické látky, ktoré sú toxické pre ryby a vodné živočíchy, nesmú byť aplikované vo vzdialenosti menšej ako 25 metrov od brehovej čiary vodných tokov, nádrží, studní a prameňov, ak karta bezpečnostných údajov alebo právny predpis neurčuje inak.
3. Poskytovateľ je povinný mať, ak to vyžaduje platná legislatíva, schválený prevádzkový poriadok pre aplikáciu chemických látok, vydaný regionálnym úradom verejného zdravotníctva.
4. Obaly od použitých chemických látok musia byť zhromažďované oddelene a likvidované v súlade so zákonom č. 79/2015 Z. z. o odpadoch. Poskytovateľ je povinný zabezpečiť ich zneškodnenie ako nebezpečný odpad prostredníctvom oprávnenej osoby.
5. Poskytovateľ je povinný odstrániť z pracoviska všetok odpad vzniknutý pri vykonávaní činností, a to najneskôr do ukončenia príslušnej čiastkovej zákazky

Dôležité telefónne čísla

##### Zložka Telefónne číslo

##### Hasiči 150

##### Lekárska záchranná služba 155

##### Polícia 158

##### Integrovaný záchranný systém 112

Poskytovateľ je povinný zabezpečiť, aby tieto kontaktné údaje mal k dispozícii na každom pracovisku, kde vykonáva činnosti podľa Rámcovej dohody, a aby s nimi boli oboznámení všetci jeho zamestnanci a subdodávatelia.

**Záverečné ustanovenia**

* 1. Požiadavky a podmienky uvedené v týchto Podmienkach môžu byť v odôvodnených prípadoch spresnené alebo upravené v konkrétnom Zákazkovom liste, ktorý tvorí súčasť Objednávky.
  2. Tieto Podmienky sú neoddeliteľnou prílohou Rámcovej dohody a sú pre Poskytovateľa záväzné počas celej doby jej platnosti a účinnosti.

**Za Objednávateľa: Za Poskytovateľa:**

V ………………………………… dňa V ……………………………………. dňa